ጠቅላይ ሚኒስትር ኃይለማርያም ደሳለኝ ወደ ዳቮስ አቀኑ
ጠቅላይ ሚኒስትር ኃይለማርያም ደሳለኝ በዓለም ኢኮኖሚ ፎረም ላይ ለመሳተፍ ወደ ዳቮስ ስዊዘርላንድ አቅንተዋል።በእርሳቸው የሚመራው ከፍተኛ የመንግስት የስራ ኃላፊዎች ልዑክ በፎረሙ የተለያዩ መድረኮች ላይ ውይይት እንደሚያካሂድ ይጠበቃል።48ኛ የዓለም ኢኮኖሚ ፎረም 'በተከፋፈለው ዓለም ተስፋን መፍጠር' በሚል መሪ ሃሳብ ነው የሚካሄደው።መድረኩ በአካባቢ እንዲሁም በዓለም አቀፍ ደህንነትና ኢኮኖሚ ላይ ትኩረት አድርጎ ይወያያል።በመድረኩ ዓለም እየገጠሟት ያሉ ማህበራዊ ቀውሶችና ማህበራዊ ሚዲያው እየፈጠረ ያለው ተግዳሮት፣ የአራተኛው የኢንዱስትሪ አብዮትና ሌሎችም ጉዳዮች በትኩረት ይነሳሉ ተብሎ ይጠበቃል።ጠቅላይ ሚኒስትር ኃይለማርያም ደሳለኝን ጨምሮ 10 የአፍሪካና በርካታ የዓለም አገራት መሪዎች በሚታደሙበት በዚህ መድረክ የሴቶችን ተጠቃሚነት የተመለከተ ውይይትም ይካሄዳል።ይህ መድረክ በተለይ በዓለም ላይ ስለሚስተዋለው የሴቶች ተጠቃሚነት ጉዳይ በትኩረት ይመክራል ተብሎ ይጠበቃል።በዓለም ላይ የሴቶች ተጠቃሚነትና መብት የተለያየ ገጽታ ያለው በመሆኑ ይህን ፍትሃዊነት የጎደለው ተሳትፎ ለማስቀረት ነው መድረኩ ምክክር የሚያደርገው።በስዊዘርላንዷ ዳቮስ ከተማ የሚካሄደው የዓለም ኢኮኖሚ ፎረም በአውሮፓዊያኑ አቆጣጠር ከጥር 23-26 ቀን 2018 ድረስ የሚቆይ ይሆናል፡፡(ኢዜአ)